Diari Oficial de la Generalitat Valenciana


Sumari del DOGV 3920, del 18-01-2001 (2001/311)

ORDRE de 2 de gener de 2001, de la Conselleria d'Agricultura, Pesca i Alimentació, per la qual es regula el procediment per a la sol·licitud, tramitació i concessió de primes ramaderes, ajudes per sacrifici i per extensió i pagaments addicionals, en la campanya de comercialització 2001/2002.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2001/01/02/(1)/dof/vci/html**

### Dades del document

Número de DOGV
:   3920

Data del DOGV
:   18-01-2001

Secció del DOGV
:   I. DISPOSICIONS GENERALS

Número del document
:   2001/311


Data del document
:   02-01-2001

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Descriptors 

:   * ajuda pública
    * ramat
    * explotació agrària
    * sacrifici d'animals
    * suport econòmic
    * ajuda a l'agricultura

ORDRE de 2 de gener de 2001, de la Conselleria d'Agricultura, Pesca i Alimentació, per la qual es regula el procediment per a la sol·licitud, tramitació i concessió de primes ramaderes, ajudes per sacrifici i per extensió i pagaments addicionals, en la campanya de comercialització 2001/2002. [2001/M311]
  
El Reial Decret 1.973/1999, de 23 de desembre, sobre determinades ajudes comunitàries a la ramaderia, fixa el marc bàsic d'aquestes ajudes en el conjunt del territori nacional. En ell es recullen els règims d'ajudes previstos en els reglaments comunitaris següents:
  
- Reglament (CE) 1.254/1999, de 17 de maig, pel qual s'estableix l'organització comuna de mercats de la carn de boví, i el Reglament (CE) 2.342/1999, de la Comissió, de 28 d'octubre, pel qual s'estableixen disposicions d'aplicació del 1.254/1999, del Consell, de 17 de maig, pel qual s'estableix l'organització comuna de mercats en el sector de la carn de boví pel que fa a règims de primes.
  
- Reglament (CE) 2.467/1998, del Consell, de 3 de novembre, pel qual s'estableix l'organització comuna de mercats en el sector de les carns d'oví i cabrum, complementat pel Reglament (CEE) 1.323/1990, del Consell, de 14 de maig.
  
El control d'aquestes ajudes per part de les autoritats competents, així com les penalitzacions que s'apliquen en cas d'incompliment, es regeixen pel Reglament (CEE) 3.508/1992, del Consell, de 27 de novembre, pel qual s'estableix un sistema integrat de control i gestió de determinats règims d'ajudes comunitaris, i pel Reglament (CEE) 3.887/1992, de la Comissió, de 23 de desembre, pel qual s'estableixen les normes d'aplicació del sistema integrat de gestió i control.
  
Sense perjudici de l'aplicació directa i immediata dels reglaments comunitaris referits, així com de la normativa bàsica estatal, resulta convenient transcriure certs preceptes i concretar, puntualitzar i assenyalar determinats aspectes d'aquesta última, a fi de facilitar als agricultors i ramaders de la Comunitat Valenciana l'accés a les ajudes.
  
Per això, a proposta de la Direcció General d'Innovació Agrària i Ramaderia, en ús de les atribucions conferides per l'article 35 de la Llei de Govern Valencià,
  
ORDENE
  
Article 1. Objecte i definicions
  
1. Els titulars d'explotacions ramaderes ubicades totalment o en la major part en territori de la Comunitat Valenciana hauran de presentar sol·licitud d'ajuda sempre que desitgen obtenir:
  
a) Prima especial als productors de bovins mascles establida en l'article 4 del Reglament (CE) 1.254/1999, del Consell, de 17 de maig, pel qual s'estableix l'organització comuna de mercats en el sector de la carn de boví.
  
b) Prima als productors que mantinguen vaques nodrisses establida en l'article 6 del mencionat Reglament (CE) 1.254/1999, del Consell.
  
c) Prima nacional complementària als productors de vaques nodrisses establida en el mencionat article 6.
  
d) Prima per sacrifici prevista en l'article 11 del Reglament (CE) 1.254/1999, del Consell.
  
e) Pagament per extensió establit en l'article 13 del mencionat reglament.
  
f) Pagaments suplementaris per cap de bestiar, d'acord amb el que es disposa en l'article 15 del reglament mencionat.
  
g) Prima als productors d'oví i cabrum descrita en el Reglament (CEE) 2.467/1998.
  
h) Ajuda específica per a la cria d'ovins i cabrums en determinades zones desfavorides de la comunitat establida pel Reglament (CEE) 1.323/1990.
  
2. A l'efecte d'aquestes ajudes, s'entén per titular d'explotació el productor ramader individual, persona física o jurídica, o l'agrupació de persones físiques o jurídiques amb independència del règim jurídic de l'agrupació i els seus membres, l'explotació de la qual es trobe en el territori de l'estat espanyol.
  
Així mateix, es tindran en consideració la resta de definicions indicades en l'article 2 del Reial Decret 1.973/1999.
  
Article 2. Presentació de les sol·licituds
  
1. Els interessats hauran de presentar una sol·licitud independent per a cada una de les ajudes de primes ramaderes en els formularis i impresos que seran facilitats per les oficines de la Conselleria d'Agricultura, Pesca i Alimentació.
  
2. Les sol·licituds s'emplenaran en tots els seus apartats i hauran d'anar firmades pel titular de l'explotació o persona degudament autoritzada per ell amb aquesta finalitat. En qualsevol cas, quan el sol·licitant actue a través de representant, aquest haurà d'acreditar fefaentment aquesta condició, així com expressar en la sol·licitud les seues dades personals.
  
3. A la sol·licitud s'adjuntaran, si no es van presentar en la campanya anterior o si hi haguera modificacions, sense perjudici de la documentació específica per a cada ajuda, els documents següents:
  
- Fotocòpia de DNI.
  
- Fotocòpia de CIF o NIF o etiqueta d'identificació fiscal.
  
- Acreditació de la titularitat, per part del beneficiari, de les dades bancàries per al pagament de l'ajuda mitjançant document normalitzat de manteniment de tercers.
  
Article 3. Presentació de sol·licituds
  
1. Les sol·licituds es presentaran en les oficines de la Conselleria d'Agricultura, Pesca i Alimentació o en els altres llocs i formes a què fa referència l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que l'explotació o, si s'escau, la major part de la superfície de les parcel·les agrícoles indicades en la sol·licitud d'ajuda «superfícies» es trobe ubicada a la Comunitat Valenciana.
  
2. Els productors que no hagen de presentar una declaració de superfícies farratgeres presentaran la seua sol·licitud en la comunitat autònoma on radique la seua explotació o, si s'escau, la major part d'aquesta. Pertanyeran a aquest últim grup els productors que es troben en alguna de les situacions següents:
  
- Productors de vaques nodrisses i de bovins mascles, quan el nombre d'animals que haja de prendre's en consideració per a la determinació de la càrrega ramadera de l'explotació no supere les 15 UBM i que, a més, no desitgen beneficiar-se del pagament per extensió.
  
- Productors de boví que desitgen beneficiar-se exclusivament de les primes per sacrifici.
  
- Productors d'oví que no desitgen beneficiar-se de primes en el sector boví, exceptuades les primes per sacrifici.
  
3. Els formularis utilitzats hauran de recollir, en qualsevol cas, els mínims establits en l'annex 5 del Reial Decret 1.973/1999.
  
Article 4. Terminis de presentació
  
1. Les sol·licituds de prima per vaca nodrissa, de pagament per extensió i de prima als productors d'oví i cabrum, es presentaran entre l'1 de gener i el segon divendres del mes de març.
  
2. Les sol·licituds de prima especial es presentaran entre l'1 de gener i el 31 de desembre.
  
3. Les sol·licituds de primes al sacrifici es presentaran dins dels quatre mesos següents al sacrifici i, en qualsevol cas, en els períodes següents:
  
a) De l'1 al 31 de març
  
b) De l'1 al 30 de juny
  
c) De l'1 al 30 de setembre
  
d) De l'1 de desembre al 31 de gener de l'any següent.
  
La primera de les sol·licituds de prima al sacrifici presentades per un productor es constituirà en declaració de participació en el règim d'ajuda.
  
4. En el cas de les sol·licituds de primes al sacrifici per a animals que s'exporten vius a països tercers el termini de quatre mesos comptarà a partir de la data d'exportació.
  
5. No obstant el que es disposa en els apartats anteriors, i excepte en el cas de la prima especial, s'admetran sol·licituds d'ajudes fins a 25 dies naturals següents a la finalització del termini establit, encara que el seu import es reduirà en un 1% per cada dia hàbil de retard, tret de força major.
  
Article 5. Documentació d'acompanyament de les sol·licituds
  
1. Els productors de vaques nodrisses que desitgen obtenir l'ajuda en la forma i condicions indicades en l'article 8 del Reial Decret 1.973/1999 hauran de presentar, juntament amb l'imprés de dades generals, la documentació següent:
  
a) Formulari específic, segons comercialitze, o no, llet i productes lactis i tinga una quantitat assignada igual o inferior a 120.00 quilograms. S'hi indicaran els codis d'identificació individual i l'edat dels animals per als quals se sol·licita ajuda.
  
b) Fotocòpia del full d'obertura del llibre de registre i dels fulls en què figuren les anotacions corresponents a les vaques i vedelles per les quals sol·licita ajudes.
  
c) Si s'escau, certificat oficial sobre rendiment lleter.
  
2. Els productors de carn de boví que mantinguen bovins mascles en la seua explotació, que desitgen obtenir l'ajuda en la forma i condicions indicades en l'article 6 Reial Decret 1.973/1999, hauran de presentar, juntament amb l'imprés de dades generals, la documentació següent:
  
a) Formulari específic en què s'indicaran els codis d'identificació individual i l'edat dels animals per als quals se sol·licita ajuda.
  
b) Fotocòpia del full d'obertura del llibre de registre i dels fulls en què figuren les anotacions corresponents als bovins per als quals se sol·liciten ajudes.
  
c) Originals dels exemplars 1 d'acompanyament dels animals dels documents d'identificació corresponents als animals objecte de sol·licitud. Aquests documents es tornaran a l'interessat després de finalitzar el període de retenció una vegada es faça constar en ells que la prima ha estat sol·licitada.
  
d) Quan el productor siga un engreixador comunitari d'acord amb el que es disposa en l'article 7 del Reial Decret 1.973/1999, caldrà aportar, a més:
  
- Fotocòpia de la sol·licitud de prima a les vaques nodrisses presentada per cada un dels socis.
  
- Amb la primera de les sol·licituds, còpia dels estatuts o reglament intern de la societat.
  
3. Els productors de carn de boví que sacrifiquen en un escorxador autoritzat bovins procedents de la seua explotació, que desitgen obtenir l'ajuda en la forma i condicions definides en l'article 12 del Reial Decret 1.973/1999 hauran de presentar, juntament amb l'imprés de dades generals, la documentació següent:
  
A) Per a animals sacrificats a Espanya o en un altre país comunitari:
  
a) Formulari específic en què s'indicaran els codis d'identificació individual i la data de naixement dels animals.
  
b) Originals dels exemplars 2 per a l'interessat dels documents d'identificació dels animals objecte de sol·licitud. Aquests documents podran ser tornats a l'interessat una vegada finalitzat el control administratiu de les sol·licituds.
  
c) A més, per a animals sacrificats en altres estats membres de la UE, còpia del document d'identificació per a intercanvis dels animals inclosos en la sol·licitud i certificats de sacrifici d'aquests, de conformitat amb l'apartat 1 de l'article 15 del Reial Decret 1.973/1999.
  
B) En cas d'exportació de l'animal viu a país tercer:
  
a) Formulari específic en què s'indicaran els codis d'identificació individual i la data de naixement dels animals.
  
b) Originals dels exemplars 2 per a l'interessat dels documents d'identificació dels animals objecte de sol·licitud.
  
c) Prova de l'eixida del territori duaner de la comunitat (DUA) i certificat sanitari internacional que continga una relació expressa del número d'identificació auricular dels animals que han estat exportats.
  
4. Els sol·licitants de la prima especial, de la prima a les vaques nodrisses o de les dues alhora, que desitgen beneficiar-se dels pagaments per extensió en la forma i condicions definides en l'article 10 del Decret 1.973/1999, hauran de presentar, a més d'allò indicat en els paràgrafs anteriors, la documentació següent:
  
a) Formulari específic. En aquest hauran d'optar per acollir-se, d'acord amb la seua elecció, a una de les dues modalitats d'accés al règim de pagament per extensió:
  
- «Règim simplificat», per a aquells productors que es comprometen a mantenir durant tots els dies al llarg de l'any natural, una densitat ramadera igual o inferior a 1,4 UBM per hectàrea; o
  
- «Règim mitjana», per a aquells productors que mantinguen durant l'any una densitat ramadera igual o per davall d'1,4 UBM per hectàrea, calculada en forma de mitjana aritmètica, sobre la base del cens de l'explotació en determinades dates de recompte.
  
b) Fotocòpia del full de balanç del llibre de registre posat al dia, on figure el total d'animals de l'explotació que han de prendre's en consideració en el moment de la sol·licitud.
  
c) En el cas dels productors que opten pel sistema del règim mitjana, hauran de presentar, dins del mes següent a la publicació de les dates de recompte en el Boletín Oficial del Estado, la informació següent:
  
- Una declaració on constarà: les dades personals del titular de l'explotació; la descripció completa de totes les unitats de producció que constitueixen l'explotació i en les quals es mantenen bovins que hagen de ser tinguts en compte per a la percepció de l'ajuda, amb referència expressa al codi d'identificació assignat a cada unitat de producció, en virtut dels reials decrets 205/1996 o 1.980/1998; i la indicació del nombre d'animals que posseïa en cada unitat de producció en cada una de les dates de recompte que s'establisquen.
  
- Una fotocòpia del llibre de registre de l'explotació, que incloga les pàgines corresponents a cada una de les dates de recompte que consten en la declaració.
  
5. Els productors d'oví i cabrum que desitgen obtenir l'ajuda, en la forma i condicions indicades en l'article 17 del Reial Decret 1.973/1999, hauran de presentar, juntament amb l'imprés de dades generals, la documentació següent:
  
a) Formulari específic segons comercialitze o no llet i productes lactis.
  
b) Fotocòpia del full de balanç del llibre de registre posat al dia, on figure el nombre d'animals pels quals se sol·licita ajuda.
  
c) En el cas de les sol·licituds presentades per agrupacions de productors o per productors en les explotacions dels quals la propietat del bestiar estiga compartida entre dues o més persones físiques o jurídiques, còpia dels estatuts o reglament intern de l'agrupació, sempre que no estiguen ja en poder de les oficines de la Conselleria d'Agricultura, Pesca i Alimentació, a més de la informació indicada en l'article 2 del Reglament (CEE) 2.385/1991.
  
d) En el cas dels productors de corders lleugers que desitgen percebre la prima corresponent a la categoria de pesants hauran de comprometre's a engreixar els corders nascuts en les seues explotacions en les condicions que s'estableixen en l'article 1 del Reglament (CE) 2.814/1990, de la Comissió, de 28 de setembre, pel qual s'estableixen les condicions d'aplicació de la definició de corders engreixats com a canals pesants.
  
e) Les sol·licituds presentades per productors l'explotació dels quals no es troba ubicada totalment en una zona desfavorida, que desitgen beneficiar-se de l'ajuda específica establida pel R(CEE) 1.323/1990, hauran d'incloure els documents descrits en l'article 1 bis del Reglament (CEE) 2.700/1993, a fi de demostrar que almenys el 50% de la superfície agrícola utilitzada per a la cria ovina o cabrum es troba en una zona desfavorida.
  
f) En el cas dels productors transhumants de les àrees del Baix Maestrat, Camp de Llíria, Sagunt, riberes del Xúquer i Foia de Bunyol, que desitgen percebre la prima com a productors de zones desfavorides, hauran de sol·licitar-ho i indicar el període en què tenen previst traslladar el seu bestiar a aquelles zones, així com els documents que demostren que s'ha efectuat la transhumància, durant 90 dies consecutius, en les dues campanyes anteriors.
  
Article 6. Prova de sacrifici:
  
1. Sols podran considerar-se, a l'efecte de la prima per sacrifici, els animals que hagen estat sacrificats en centres de sacrifici que hagen declarat la seua participació en el règim, de conformitat amb el que es disposa en l'article 13, que estiguen registrats de conformitat amb el que es disposa en el Reial Decret 1.980/1998, de 18 de setembre, pel qual s'estableix un sistema d'identificació i registre dels animals de l'espècie bovina, el sacrifici dels quals haja estat comunicat per aquest centre a la base de dades mencionada en el reial decret esmentat.
  
2. La comunicació de la baixa de l'animal realitzada pel centre de sacrifici de conformitat amb el que s'estableix en l'article 13 del Reial Decret 1.980/1998 tindrà la consideració de prova de sacrifici en el sentit al·ludit per l'article 35, apartat 1, lletra a) del Reglament (CE) 2.342/1999, de la Comissió. Aquesta comunicació podrà realitzar-se mitjançant suport informàtic, amb un disseny establit a l'efecte, i que haurà de contenir, almenys, la informació inclosa en l'article 35, apartat 1, lletra a) del reglament mencionat.
  
3. A més, en el cas de la prima per sacrifici de vedells entre 5 i 7 mesos d'edat, i a petició del productor, l'escorxador expedirà o posarà a la disposició de l'autoritat competent, un certificat relatiu al pes en canal de cada animal que s'incloga en una sol·licitud d'ajuda.
  
4. Sense perjudici dels terminis de comunicació de les baixes d'animals que estableix l'article 13 del Reial Decret 1.980/1998, i a l'efecte de poder dur a terme les comprovacions prèvies al pagament de la prima per sacrifici, tots els animals sacrificats en els escorxadors de la Comunitat Valenciana durant un any natural hauran de constar en el servidor central de la base de dades del sistema d'identificació i registre dels bovins com a molt tard el 28 de febrer de l'any següent.
  
Article 7. Períodes de retenció
  
1. Els productors de boví de carn, vaques nodrisses i oví cabrum hauran de mantenir en la seua explotació, per a la concessió de l'ajuda, un nombre d'animals que complisquen les condicions que s'indiquen a continuació:
  
- Prima especial al boví de carn: durant dos mesos com a mínim, tots els animals inclosos en la seua sol·licitud de prima.
  
- Prima a la vaca nodrissa: durant un mínim de sis mesos consecutius a partir de l'endemà de la presentació de la sol·licitud, un nombre de vaques nodrisses almenys igual al 80% del nombre total d'animals pel qual sol·licita l'ajuda i un nombre de vedelles que no supere el 20% del nombre total esmentat.
  
- Primes per sacrifici: cada animal pel qual sol·licita ajuda durant un període de retenció mínim de dos mesos sempre que haja finalitzat menys d'un mes abans del sacrifici. En el cas dels vedells sacrificats abans dels tres mesos d'edat, el període de retenció serà d'un mes.
  
- Primes als productors d'oví i cabrum: un nombre d'animals igual, almenys, a aquell pel qual hagen sol·licitat l'ajuda corresponent durant un període mínim de 100 dies, comptadors a partir de l'endemà de la finalització del termini per a la presentació de les sol·licituds.
  
2. Qualsevol variació del nombre d'animals objecte de sol·licitud, inclòs el trasllat, l'haurà de comunicar el sol·licitant per escrit a la Conselleria d'Agricultura, Pesca i Alimentació en el termini de 10 dies hàbils següents a la comprovació de la disminució del nombre d'animals.
  
Article 8. Condicions per a la concessió de les ajudes
  
1. Les condicions generals i específiques que cal aplicar per a la concessió d'aquestes ajudes en matèria ramadera seran les fixades en el Reial Decret 1.973/1999. No obstant això, pel que fa a la Comunitat Valenciana, caldrà considerar les següents condicions a l'hora d'interpretar les terres de pastura, amb vista a la percepció d'ajudes per extensió i les primes addicionals.
  
2. S'estableixen els següents tipus de pastures i les formes d'aprofitament en aquelles explotacions en què se sol·liciten ajudes per extensió:
  
- Pastura arbustiva: terreny amb arbustos i matolls que cobreixen més del 20% de la superfície i és aprofitat directament pel bestiar durant un període indefinit d'anys.
  
- Pastura amb arbratge: bosc o repoblació forestal oberts, buits o aclarits, naturalment o artificialment, que s'aprofiten mitjançant pasturatge.
  
- Erms a pastures: antigues terres agrícoles que, per abandonament, estan ermes o incultes i on creix una vegetació espontània que s'aprofita mitjançant pasturatge.
  
- Pastures: pastures d'aprofitament directe constituïdes per gramínies dominants bastes que, per efecte del clima, es poden agostejar o assecar en estiu. La cobertura del sòl és variable i freqüentment en la pastura hi ha per tot arreu espècies llenyoses amb aprofitament mixt.
  
- Deveses o superfícies que s'hi han tornat: superfícies amb arbratge poc dens i amb estrat herbaci ben desenvolupat, sense a penes estrat arbustiu, l'aprofitament de les quals és de tipus mixt.
  
- Prat natural: terreny amb coberta herbàcia natural (no sembrada) que es pot aprofitar directament per part del bestiar o mitjançant mètodes mixtos (directament, ensitjament, farratge) durant un període indefinit d'anys.
  
- Prat artificial: conreu constituït fonamentalment per gramínies i lleguminoses per a l'alimentació del bestiar i en el qual es realitzen faenes culturals de manteniment. L'aprofitament és mixt.
  
- Conreus farratgers monofits o de mescla senzilla: excepte els conreus herbacis de l'annex 1 del Reglament (CE) 1.251/1999, amb aprofitament mixt.
  
- Pastures d'estiu: pastures d'estiu i d'aprofitament directe en explotació extensiva. Són pastures amb herba fina i d'aprofitament directe.
  
- Guaret de pastures: vegetació espontània que apareix en una superfície agrícola quan es deixa descansar el sòl durant un o més anys. L'aprofitament és directe.
  
3. Els pagaments suplementaris per cap de bestiar establits en l'article 15 del Reglament (CE) 1.254/1999, del Consell, es concediran en la Comunitat Valenciana als bovins de més de 8 mesos com a complement de la prima per sacrifici.
  
Article 9. Declaracions falses en les sol·licituds d'ajudes i primes
  
1. Sense perjudici de les responsabilitats penals i administratives que pertocaren, d'acord amb el que es preveu en els articles 9 i 10 del Reglament 3.887/1992, si es constatara una declaració falsa feta per negligència greu, el productor en qüestió quedarà exclòs del benefici del règim d'ajuda o prima per a l'any 2001.
  
2. Si es constatara que la declaració falsa ha estat feta deliberadament, quedarà també exclòs d'aquest règim d'ajudes en el 2002. Amb aquesta finalitat, les diferents primes ramaderes es consideraran per separat.
  
Article 10. Controls de les ajudes
  
1. Les activitats de control de les ajudes comprendran tant controls administratius com inspeccions sobre el terreny:
  
a) Els controls administratius consistiran en la comprovació, d'una banda, de la coherència de les dades consignades en la sol·licitud i l'adequació d'aquestes a les que es troben en poder de l'administració pública i, de l'altra, del respecte a la normativa comunitària i estatal vigent.
  
b) Les inspeccions sobre el terreny es realitzaran en les explotacions dels beneficiaris de les ajudes, seguint el pla regional de control de la Comunitat Valenciana.
  
2. S'aplicaran les penalitzacions establides en l'article 10 del Reglament (CEE) 3.887/1992, de la Comissió, de 23 de desembre, en les condicions que es determinen en ell.
  
Article 11. Períodes de pagaments de les ajudes i primes
  
La tramitació del pagament s'ajustarà al que es determina en el Decret 178/1996, de 2 d'octubre, del Govern Valencià, pel qual es designa la Conselleria d'Agricultura, Pesca i Alimentació com a organisme pagador de les despeses corresponents a la política agrícola comuna.
  
El pagament de les ajudes i primes anirà a càrrec de la línia pressupostària 401/000/00 (Aplicació a la Comunitat Valenciana de la Política Agrícola Comunitària) del programa 714.50 (Ordenació i Garantia Agrària en el Marc de la PAC) del pressupost de la Generalitat Valenciana per a 2001, finançat per les línies del FEOGA-Garantia següents: B01-21, carn de boví, i B01-22, carn d'oví i cabrum.
  
1. Les dates de pagament dels imports corresponents a les ajudes establides en aquesta ordre seran:
  
a) Les ajudes als productors de boví s'abonaran abans del 30 de juny de l'any següent al de la sol·licitud.
  
b) Les subvencions als productors d'oví i cabrum es liquidaran, com a molt tard, el 15 d'octubre de l'any següent al de la sol·licitud.
  
2. Els pagaments addicionals als productors de boví s'abonaran abans del 30 de juny de l'any següent al de la sol·licitud.
  
Article 12. Devolució dels pagaments indegudament percebuts
  
En el cas de pagaments indeguts, els productors hauran de reembossar-ne l'import més els interessos corresponents al temps transcorregut entre el pagament i el reembossament efectiu. El tipus d'interés que s'aplicarà serà el de demora establit en la Llei de Pressupostos Generals de l'Estat corresponent, excepte quan el pagament indegut no siga imputable a l'interessat, en què no s'aplicarà cap interés.
  
Disposicions finals
  
Primera
  
Es faculta la Direcció General d'Innovació Agrària i Ramaderia perquè dicte les disposicions necessàries per al desenvolupament i aplicació d'aquesta ordre.
  
Segona
  
Aquesta ordre vigeix des de l'endemà de la publicació en el Diari Oficial de la Generalitat Valenciana.
  
València, 2 de gener de 2001
  
La consellera d'Agricultura, Pesca i Alimentació,


Còpia Permalink ELI